**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**J E G Y Z Ő K Ö N Y V**

Készült **2023 szeptember 21-én 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Csiki István, Gelencsér Attila, Dr. Koczor Gábor Lajos és Molnár Zoltán,
* Básthy Béla polgármester,
* Terplán Zoltán alpolgármester,
* Dr. Zalán Gábor jegyző,
* Dr. Nagy Edina aljegyző,
* Dr. Dömötör Ramóna mb. igazgatási osztályvezető,
* Fekete Balázs irodavezető,
* Eső Attila Kft. igazgató,
* Kövesdi Gáborné intézményvezető,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Keszei Balázs és Velkyné Ball Andrea igazoltan távol vannak. **Fekete-Pataki Edit** bizottsági elnök megállapítja, hogy a bizottság **5 fővel határozatképes.**

**Fekete-Pataki Edit** bizottsági elnök kéri a Támogatási kérelem benyújtása kerékpáros pumpapálya létesítésére, a 6. napirendi pontként történő felvételét, és annak megtárgyalását.

**Fekete-Pataki Edit** szavazásra bocsátja a módosított napirendet, amit a bizottság egyhangúlag, **5 igen** szavazattal elfogad.

**N A P I R E N D:**

1. Beszámoló a Kőszeg Meseváros Óvoda és Bölcsőde 2022/23-es nevelési évéről

Előterjesztő: Kövesdi Gáborné igazgató

1. Kőszeg Meseváros Óvoda és Bölcsőde alapdokumentumainak módosítása

Előterjesztő: Kövesdi Gáborné igazgató

1. Az orvosi ügyelet ellátására vonatkozó szolgáltatási szerződés hosszabbítása

Előadó a polgármester nevében: Dr. Dömötör Ramóna mb. igazgatási osztályvezető

1. Kőszeg, Rákóczi F. u. 91. fsz. 3. szám alatti lakás bérbeadási mód meghatározása

Előadó a polgármester nevében: Dr. Dömötör Ramóna mb. igazgatási osztályvezető

1. Kőszeg, Kórház u. 7/A 1. em. 7. szám alatti lakás bérbeadási mód meghatározása

Előadó a polgármester nevében: Dr. Dömötör Ramóna mb. igazgatási osztályvezető

1. Támogatási kérelem benyújtása kerékpáros pumpapálya létesítésére

Előterjesztő: Básthy Béla polgármester

1. **napirendi pont**

**Beszámoló a Kőszeg Meseváros Óvoda és Bölcsőde 2022/23-es nevelési évéről**

**Előterjesztő: Kövesdi Gáborné igazgató**

**Kövesdi Gáborné** rövidenismerteti az előterjesztést. Elmondja, hogy a beszámolót az intézmény előző vezetője, Gutmann Ferencné készítette el, melyet nem kíván kiegészíteni. A beszámolót az intézmény nevelőtestületének is el kellet fogadnia. Megköszöni a figyelmet.

**Terplán Zoltán** érdeklődik az áprilisban megrendezésre kerülő tapasztalatcsere program iránt. Volt-e érdekesség, amit jó volna tudni?

**Kövesdi Gáborné** elmondja, hogy a tapasztalatcsere program csak a bölcsődéket érinti az óvodák nem vesznek részt a programban, mert az óvodák a közneveléshez, a bölcsődék a szociális ágazathoz tartoznak. A bölcsődékben szervezett tapasztalatcsere, mely nem itt helyben kerül megrendezésre. Meg lett rendezve már Vármegye, Járás és Országos szinten is, nekik teljesen más az érdekképviseletük és a továbbképzési rendszerük. A jövőben nagyobb változás várható az óvodák életében, mert komoly jogszabályi változások vannak és lesznek a jövőben is.

**Terplán Zoltán** érdeklődik, hogy a gyakornokok jól érzik magukat? Ők szeretnének a jövőben az intézményben maradni?

**Kövesdi Gáborné** elmondja, hogy minden gyakornoknak van mentora, mellyel a szakmai munkáját teljes mértékben segíti. A nyár folyamán 1 gyakornok felmondott, melyet röviden indokol. Azonban mivel az elképzeléseivel ellentétben a választott Óvodában nem tudott szakmailag több tudást szerezni, így előző héten jelezte visszaérkezését.

**Terplán Zoltán** érdeklődik a bölcsőde, illetve az óvodák telítettsége iránt.

**Kövesdi Gáborné** elmondja, hogy a Bölcsődék maximális telítettséggel működnek. Az Óvodai beíratásnál fellép egy kis ijedelem szinte minden tavasszal, hogy sok hely marad, de a beköltözőkkel vagy átiratkozókkal ez megoldódik a nyár folyamán.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**71/2023. (IX.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a nemzeti köznevelésről szóló 2011. évi CXC. törvény 85. § (2) bekezdése értelmében a Kőszeg Meseváros Óvoda és Bölcsőde 2022/23-as nevelési évről készített intézményi beszámolóját a melléklet szerinti tartalommal elfogadja.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Kőszeg Meseváros Óvoda és Bölcsőde alapdokumentumainak módosítása**

**Előterjesztő: Kövesdi Gáborné igazgató**

**Kövesdi Gáborné** az előterjesztés részletessége miatt szóban nem egészítette ki az előterjesztést.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**72/2023. (IX.21.) Kulturális, Oktatási, Szociális, Egészségügyi és Sport Bizottsági határozat:**

1. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde módosításokkal egységes szerkezetbe foglalt Szervezeti és Működési Szabályzatát a melléklet szerinti tartalommal jóváhagyja.
2. Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg Meseváros Óvoda és Bölcsőde módosításokkal egységes szerkezetbe foglalt Pedagógiai Programját a melléklet szerinti tartalommal jóváhagyja.

Kövesdi Gáborné 9.40 perckor távozott.

1. **napirendi pont**

**Az orvosi ügyelet ellátására vonatkozó szolgáltatási szerződés hosszabbítása**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy a feladat ellátására a Pusztai Egészségügyi Bt-vel kötött szolgáltatási szerződés 2023. szeptember 30-án lejár. Az országos – jövőben bekövetkező – jogszabályi változásokat figyelembe véve az orvosi ügyelet ellátására vonatkozó szolgáltatási szerződést célszerű csupán 2023. november 30-ig kötni, ugyanis előreláthatólag ezen ellátási kötelezettség 2023. december 1. napjával a települési önkormányzatoktól az állami mentőszolgálathoz kerül át. A szerződést 2023. november 30-ig szeretnék megkötni. Kiemeli, hogy az összeg a korábbihoz képest nem változott. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**73/2023. (IX.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a központi orvosi ügyelet ellátására vonatkozó 2023. február 17-én kelt szolgáltatási szerződés módosítását egységes szerkezetben 2023. október 1-ei hatállyal a melléklet szerinti tartalommal elfogadja és felhatalmazza a polgármestert a szerződés aláírására, egyúttal elrendeli Kőszeg Város Önkormányzatának 2023. évi költségvetésében az orvosi ügyelet kiadásaira meghatározott összeg 7.443.150 Ft-tal történő megemelését a tartalék terhére.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Kőszeg, Rákóczi F. u. 91. fsz. 3. szám alatti lakás bérbeadási mód meghatározása**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy aKőszegi Városüzemeltető és Kommunális Szolgáltató Nonprofit Kft. jelezte, hogy megüresedett a Kőszeg,Rákóczi Ferenc utca 91. Fsz. 3., 30 m² alapterületű, komfortos lakás. A bérbeadó a lakás bérbeadását szociális alapon javasolja. Kéri a bizottsági tagokat a napirendi pont megtárgyalására.

**Molnár Zoltán** elmondja, hogy úgy látja a lakás felújításra szorul. Elmondja továbbá, hogy korábban volt már rá példa, hogy úgy lett a lakás megmeghirdetve a pályázat útján, hogy az első egy két évben a bérlő felújítja, rendbe teszi és ez alapbérébe beszámítható. Egyészségügyi szempontokat figyelembe véve úgy gondolja, ebben az állapotban a lakás lakhatatlan színtű a kiadáshoz.

**Gelencsér Attila** úgy gondolja, hogy nincs esély ily módon bérbe adni, hogy bárki vállalná ennek a lakásnak a felújítását. Mindenki ismeri a környéket, ezeket a lakásokat lehetetlen maradéktalanul felújítani. Úgy gondolja, aki erre a környékre beadja lakáspályázatát, az nem fogja tudni megfelelően felújítani. Kőszegen köztudott, hogy sok földszintes lakásnak vizes a fala, de a lakás belső állaga az elsősorban csak a bentlakón múlik. Szintén ebben a házban él a megüresedett lakásban elhunyt személy testvére. Nemrég voltak kint nála szivattyúzni, sajnálatosan a körülmények nála sem jobbak.

**Fekete-Pataki Edit** érdeklődik, hogy a fotón lévő állapot átadás állapotú vagy várható esetlegesen felújítás.

**Eső Attila** elmondja, hogy frissítő festés mindenképpen meglesz, azonban megerősíti, hogy sajnos Rákóczi Ferenc utca 91-ben a lakások nincsenek jó állapotban.

**Fekete-Pataki Edit** elmondja, hogy a párnak, akit érdekelne a lakás, – a környezettanulmányon tapasztaltak szerint a beteg férjnek – tiszta környezetet kell biztosítani a fertőzésveszély miatt. Hozzáteszi a korábbi környezettanulmány alapján most sincsenek meg a megfelelő higiéniai feltételek.

**Básthy Béla** elmondja, hogy azon dolgoznak, hogy ne ilyen állapotú lakásba kerüljenek az emberek. A Rákóczi Ferenc utca 91-ben, vagy a Gábor Áron utcában lévő lakások régebben sem voltak jobb helyzetben, mint most. Ha most lenne egy pályázat szociális bérlakásra, akkor csak kicsi bérlakásokat építettne, és a jelenlegi helyeket kiürítettné, mivel ezeket az ingatlanokat nagyon nehéz felújítani, rendesen szinte lehetetlen.

A jövőre nézve van olyan gondolata miszerint a szociális bérlakások alaplakbérét megemelnék, azonban a rászorultság mértékét figyelembe véve engedélyezne egy kedvezményesebb árat.

Ezt követően átbeszélésre kerül a lakás sorsa, közüzemi helyzete, a lakás bérleti díjának összege.

Mindannyian egyet értettek, hogy ilyen körülmények között senki nem költözhet és ebben az állapotban a lakás nem írható ki pályázat útján. Egyöntetűen egyetértett a bizottság, hogy szociális alapon csak abban az esetben adhatják bérbe, ha a Városüzemeltető Kft. költözhető mértékig felújítja, biztosítva ezzel a minimális lakhatási feltételeket.

**Fekete-Pataki Edit** összegzi és kiegészítő javaslatot tesz, miszerint a lakás szociális alapon kiadható, ha a bérbeadó biztosítja a minimális lakhatási feltételek megteremtését.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot azzal a kiegészítéssel, hogy a lakást minimális lakhatási feltételek biztosításával írja ki pályázatra,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**74/2023. (IX.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg, Rákóczi Ferenc utca 91. Fsz. 3. szám alatti 30 m² alapterületű, komfortos önkormányzati bérlakást **szociális** alapon kívánja bérbe adni azzal a **kiegészítéssel, hogy a lakást a bérbeadó minimális lakhatásit feltételeknek megfelelő állapotba hozza.**

Egyidejűleg felhatalmazza a bizottság elnökét a lakásra vonatkozó pályázat kiírására.

Felelős: Fekete-Pataki Edit, a bizottság elnöke

Határidő: 2023. szeptember 30.

1. **napirendi pont**

**Kőszeg, Kórház u. 7/A 1. em. 7. szám alatti lakás bérbeadási mód meghatározása**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy aKőszegi Városüzemeltető és Kommunális Szolgáltató Nonprofit Kft. jelezte, hogy megüresedett a Kőszeg, Kórház utca 7/A 1. em. 7., 32 m² alapterületű, komfortos lakás. A bérbeadó a lakás bérbeadását piaci alapon javasolja. Kéri a bizottsági tagokat a napirendi pont megtárgyalására.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**75/2023. (IX.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszeg, Kórház utca 7/A 1. em. 7. szám alatti 32 m² alapterületű, komfortos önkormányzati bérlakást **piaci** alapon kívánja bérbe adni. Egyidejűleg felhatalmazza a bizottság elnökét a lakásra vonatkozó pályázat kiírására.

Felelős: Fekete-Pataki Edit, a bizottság elnöke

Határidő: 2023. szeptember 30.

1. **napirendi pont**

**Támogatási kérelem benyújtása kerékpáros pumpapálya létesítésére**

**Előterjesztő: Básthy Béla polgármester**

**Básthy Béla** ismerteti az előterjesztést.Elmondja, hogy többször felmerült az igény egy kerékpáros pumpapálya létesítésére, melyhez támogatás igényelhető az Aktív Magyarországért felelős államtitkárságtól. A támogatás intenzitása általában 50%, de különösen indokolt esetben 75%-os támogatás is nyújtható. A támogatóval folytatott egyeztetések alapján Kőszeg esélyes lehet a magasabb támogatás elnyerésére. Röviden ismerteti a pumpapálya lehetőségeit, annak kinézetét, funkcióját, megcélzott korosztályt, egészségügyi jótékony hatásait.

A pálya területigénye 800 – 1000 m2, kialakításának lehetséges helyszíneit alaposan körbejártuk – melyeket röviden ismertet –, és az alpannonia park északi, Bersek József utca melletti szakaszát találtuk a legalkalmasabb helyszínnek. Az előzetesen bekért indikatív árajánlat alapján egy hozzávetőlegesen 150-160 méter nyomvonalhosszúságú pálya kivitelezésének költsége 48 millió forint, melynek 75%-át az Aktív Magyarországért felelős államtitkárság támogatása finanszírozza, 25%-a, (12 millió forint) önkormányzati önrész.

**Gelencsér Attila** jelzi, hogy az előterjesztésben 150-160 méter nyomvonal szerepel, azonban a prospektusban 350-400 szerepel.

**Fekete Balázs** elmondja, hogy a mértékegységet figyelembe kell venni. Az előterjesztésben valóban150-160 méter nyomvonalhosszúságú pálya kivitelezéséről van szó, azonban a prospektus négyzetméterben írja.

**Csiki István** nagyon örül ennek a kezdeményezésnek. Első sorban a kamasz korosztálynak képzelte el ezt a pályát, de sokkal szélesebb korosztály is igénybe tudja majd venni. Nagyon kecsegtető, hogy 75 %-os támogatás is elnyerhető, azonban a 12 millió önerőt első ránézésre elég magasnak tartja.

**Fekete-Pataki Edit** aggálya, hogy a helyszín jelenthet problémát, a játszótér közelsége miatt. Nem lesz térelválasztás, és a nagyobbakhoz beszaladhat egy 3-4 éves kisgyerek, emiatt nem tartja jónak. Érdeklődik, hogy a Petőfi téren lévő terület nem jöhetne-e szóba?

**Terplán Zoltán** kicsinek gondolja azt a területet.

**Básthy Béla** elmondja, hogy az a terület a jelenlegi Sporttelep részére lenne megfelelő. Amennyiben itt fel tudják szabadítani a területeket, akkor a mindenképp a Sporttelep bővítésére szánnák. A felmerülő aggályhoz hozzáfűzi, amennyiben egy kisgyerek a játszótérről átszalad, ott bizony a szülővel is el kellene beszélgetni.

**Molnár Zoltán** támogatja pumpapályát. Hozzáfűzi, hogy a fiatalok gyülekezőhelyévé fog majd válni, főleg a 16-20 éves korosztály számára. Hangosak lesznek, kiviszik a hangfalat, ott fogjál élni társadalmi életüket. Megjelenik a cigaretta, az alkohol, a trágárabb beszéd, ezek mellé társulni fognak az eldobott cigaretta csikkek és a törött üvegek. Javasolja a kamerák felszerelését, mégha az önerő mértéke így nagyobb is lenne. A kamerák ezeknek a tevekénységeknek lehetne egy visszatartó ereje.

**Gelencsér Attila** elmondja, hogy bárhová létesítenek pumpapályát, ezek az aggályok fent fognak állni. A helyszínt és a kamerák felszerelését támogatja.

**Básthy Béla** nem gondolja, hogy a támogatás kizárná a kamerákat.

**Dr. Koczor Gábor** szintén támogatja a kamerákat. Azonban felhívja a figyelmet, hogy a pumpapálya támadási pont is lehet leginkább azoknak, akik nem fogják használni. Lesznek, akik egyáltalán nem fogják támogatni, miszerint erre van keret, másra viszont nincs.

**Terplán Zoltán** szintén támogatja, hiszen az ifjúságnak egy hiánypótló elfoglaltság lehet. Azonban át kellene gondolni, mivel ez a korosztály szereti feszegetni határait, felerősödik a versengés. Javasolja, hogy a közelben egy komolyabb elsősegélyt nyújtó ládát el lehetne helyezni.

**Básthy Bála** nem tartja szükségesnek, mivel viszonylag közel van az orvosi rendelő.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**76/2023. (IX.21.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy rendelje el a pumpapálya létrehozását célzó támogatási kérelem benyújtását a Miniszterelnökség Aktív Magyarországért felelős államtitkárságára és felhatalmazza a polgármestert a támogatási kérelem aláírására. Javasolja továbbá, hogy Kőszeg Város Önkormányzatának Képviselő-testülete a támogatás elnyerése esetén a fejlesztéshez szükséges 25%-os önerőt az Önkormányzat 2024. évi költségvetésében biztosítsa.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 10.40-kor berekeszti.

Kelt, mint az első oldalon.

Fekete-Pataki Edit

 bizottsági elnök bizottsági tag